Madonna (laulja)

**Madonna** (sünninimi **Madonna Louise Ciccone**; sündinud 16. augustil 1958 Bay Citys Michigani osariigis) on ameerika poplaulja, laulukirjutaja, näitleja ja kirjanik. Enam kui 40 aastat kestnud karjääri jooksul on ta olnud üks maailma edukamaid muusikuid.

Madonna sündis itaallase Silvio Antonio Ciccone ja Kanada prantslase Madonna Louise Ciccone (sündinud Fortin) kuuest lapsest kolmandana. Tal on vanemad vennad Martin ja Anthony ning nooremad õed-vennad Paula, Christopher ja Melanie. Isa töötas masinaehitusinsenerina ettevõtetes Chrysler ja General Motors, ema oli koduperenaine. Ema suri 1963, kui Madonna oli viieaastane, rinnavähki.

1977 asus Madonna elama New Yorki. Esialgu töötas ta moderntantsijana. Seejärel osales ta bändides Breakfast Club (trummari ja kitarristi, hiljem ka lauljana) ja Emmy ning alustas 1983 soolokarjääri.

Oma 27. sünnipäeval aastal 1985 abiellus Madonna näitleja Sean Penniga. Abielu lahutati 1989. aasta jaanuaris. Madonna sõnul lagunes abielu sellepärast, et ta oli oma karjäärist täielikult hõivatud ega olnud selles osas valmis mingeid järeleandmisi tegema.

14. oktoobril 1996 sündis Madonnal tütar Lourdes, kelle isa oli Madonna personaaltreener Carlos Leon. Nende suhe lõppes 1998. aasta detsembris.

11. augustil 2000 sündis Madonnal poeg Rocco. Detsembris abiellus ta poja isa Guy Ritchiega. 2008. aastal lapsendas paar Malawist pärit poisi David Banda Mwale, kes hiljem sai nimeks David Banda Mwale Ciccione Ritchie. Sama aasta detsembris lahutas ta oma teise abielu. 2009. aastal lapsendas ta Malawist teisegi lapse – James Chifundo. Vastavalt Malawi seadustele tulnuks lapsendajal enne lapsendamist aasta aega Malawis elada, mida Madonna aga ei teinud.

Madonna on lauljana saavutanud tohutu populaarsuse. Tema plaate on maailmas müüdud 275–300 miljonit ning sellega on ta maailma viies artist ja esimene naissooloartist. Ameerika Ühendriikides on tema plaate müüdud 64 miljonit, millega ta jääb maha Barbra Streisandist. 2008. aastal nimetas Billboard ta kõigi aegade tippesinejate loendis ansambli The Beatles järel teiseks, järelikult ajaloo edukaimaks sooloesinejaks. Samal aastal võeti ta vastu Rock'n'rolli Kuulsuste Halli. Ajakiri Time arvas ta 20. sajandi 25 maailma kõige mõjukama naise hulka.

Madonna on läbi aegade oma esinejavälimust korduvalt muutnud, mis ei ole naismuusikute seas tavaline, ja ta on muusikatööstuses säilitanud suhteliselt suure sõltumatuse.

Aastatel 1978–2008 mängis Madonna 22 filmis, sealhulgas 3 korda iseennast. Tema tuntuim filmiroll on Eva Perón filmis "Evita". Selle eest võitis ta Kuldgloobuse. Selles filmis oli tal 370 kostüümi ja ta läks Guinnessi rekordite raamatusse kui ühes filmis kõige enam kordi riideid vahetanud näitleja.

1986–2010 osales Madonna 15 telereklaamis, reklaamides paljusid kaupu alates lõhnaõlidest (Estée Lauder) ja juuksehooldusvahenditest (Sunsilk) ning mobiiltelefonidest (Motorola) ja operatsioonisüsteemidest (Microsoft Windows XP) kuni kinnisvara ja riisiõlleni, rääkimata noortele suunatud valimisreklaamist.

4. augustil 2009 esines ta Tallinna Lauluväljakul maailmaturnee "Sticky & Sweet Tour" raames.

## Diskograafia
### Albumid
#### Stuudioalbumid
* "Madonna" (1983)
* "Like a Virgin" (1984)
* "True Blue" (1986)
* "Like a Prayer" (1989)
* "Erotica" (1992)
* "Bedtime Stories" (1994)
* "Ray of Light" (1998)
* "Music" (2000)
* "American Life" (2003)
* "Confessions on a Dance Floor" (2005)
* "Hard Candy" (2008)
* "MDNA" (2012)
* "Rebel Heart" (2015)
* "Madame X" (2019)

#### Kogumikalbumid
* "You Can Dance" (1987)
* "The Immaculate Collection" (1990)
* "Something to Remember" (1995)
* "GHV2" (2001)
* "Remixed & Revisited" (2003)
* "Celebration" (2009)
* "The Complete Studio Albums (1983–2008)" (2012)

#### Kontsertalbumid
* "I'm Going to Tell You a Secret" (2006)
* "The Confessions Tour" (2007)
* "Sticky & Sweet Tour" (2010)
* "MDNA World Tour" (2013)

### Singlid

1980. aastad:

1990. aastad:

2000. aastad:

2010. aastad:
* "Give Me All Your Luvin'" (koos Nicki Minaj'i ja M.I.A.-ga) (2012)
* "Girl Gone Wild" (2012)
* "Living For Love" (2014)
* "Ghosttown" (2015)
* "Bitch I'm Madonna" (2015)

## Kontserditurneed

* The Virgin Tour (1985)
* Who's That Girl World Tour (1987)
* Blond Ambition World Tour (1990)
* The Girlie Show World Tour (1993)
* Drowned World Tour (2001)
* Re-Invention World Tour (2004)
* Confessions Tour (2006)
* Sticky & Sweet Tour (2008–2009)
* MDNA Tour (2012)
* Rebel Heart Tour (2015–2016)

## Lasteraamatud
* "Inglise roosid". Varrak, 2003. ISBN 9985307291
* "Härra Peabody õunad". Varrak, 2003. ISBN 9985307712
* "Jakov ja seitse röövlit". Varrak, 2004. ISBN 9985308751
* "Abdi seiklused". Varrak, 2004. ISBN 998530926X
* "Pailu de Pappi". Varrak, 2005. ISBN 9985309952

Madonna kirjutas esimese raamatu "Inglise roosid" tegelastest veel 8 raamatut, mida aga eesti keelde pole tõlgitud:
* "Too Good to Be True" (2006)
* "Friends for Life!" (2007)
* "Goodbye, Grace?" (2007)
* "The New Girl" (2007)
* "A Rose by Any Other Name" (2007)
* "Big-Sister Blues" (2008)
* "Being Binah" (2008)
* "Hooray for the Holidays" (2008)

## Välislingid

* Madonna koduleht
* Tiiu Laks. Popi kuninganna Madonna tuleb Eestisse EPL, 31. jaanuar 2009